**Իդա Մարգրետ Մեիեր Օկեն** (դան․՝ Ida Margrete Meier Auken, ապրիլի 22, 1978(1978-04-22), Ֆրեդերիկսբերգ, Մայրաքաղաքային տարածաշրջան, Դանիա), դանիացի կին քաղաքական գործիչ և աստվածաբան։ Աստվածաբանության թեկնածու (cand.theol.): Վենստրե Ռադիկալ կուսակցության անդամ։ 2007 թվականից Ֆոլկետինգի (Դանիայի պառլամենտ) անդամ, Կոպենհագենից։ 2011–2014 թվականներին եղել է Բնապահպանության հարցերով նախարար։

Կենսագրություն
--------------

Իդա Օկենը ծնվել է 1978 թվականի ապրիլի 22-ին, Ֆրեդրիկսբերգում։ Մայրը կին քաղաքական գործիչ է, Եվրախորհրդարանի պատգամավոր` Մարգրետա Օկենը, հայրը պրոֆեսոր է, գրականագետ Էրիկ Աքսել Նելսենը։ Եղբայրը դոկտոր Սունե Օուքենն է (ծն. 1970), գրականագետ, Կոպենհագենի համալսարանի դոցենտ։

1998-2006 թվականներին սովորել է Կոպենհագենի համալսարանում, ստացել աստվածաբանության թեկնածուի աստիճան։ Ավարտելուց հետո՝ 2006-2007 թվականներին, որպես հրավիրված դասախոս, դասավանդել է որպես Կոպենհագենի համալսարանի աստվածաբանության ամբիոնում։ 2004-2007 թվականներին աշխատել է «Ալֆա» (Forlaget Alfa) հրատարակչության խմբագիր։

Եղել է Սոցիալիստական ժողովրդական կուսակցության անդամ, 2014 թվականի փետրվարի 4-ից Վենստրե Ռադիկալ կուսակցության անդամ է։ 2007 թվականի նոյեմբերի 13-ին կայացած խորհրդարանական ընտրությունների արդյունքներով ընտրվել է Ֆոլկեթինգի պատգամավոր Կոպենհագենի ընտրատարածքից։ Վերընտրվել է 2011 թվականի սեպտեմբերի 15-ին, 2015 թվականի հունիսի 18-ին և 2019 թվականի հունիսի 5-ին կայացած ընտրություններում։ 2009-2011 թվականներին ղեկավարել է շրջակա միջավայրի և պլանավորման կոմիտեն։ 2019 թվականից ղեկավարում է Կլիմայի, էներգետիկայի և մատակարարման կոմիտեն։

2011 թվականի հոկտեմբերի 3-ին ստացել է շրջակա միջավայրի նախարարի պորտֆելը, վարչապետ Հելլե Թորնինգ Շմիդտի առաջին կաբինետում։ 2016 թվականից Միջազգային զարգացման ֆինանսավորման ակումբի (IDFC), Դանիայի ՅՈՒՆԻՍԵՖ-ի և *Global Teacher Prize* Varkey Foundation մրցանակային հիմնադրամի խորհրդատվական խորհրդի անդամ է։

Ամուսնացած է պրոֆեսոր Բենտ Մեիեր Սորենսենի հետ։ Ունի երկու երեխա՝ Նիլսը և Սիմոն Մեիեր Օկեն։

Ստեղծագործական ուղի
-------------------

2018 թվականին նա գրել է Dansk գիրքը։ Բո Տորպ Պեդերսենի (Bo Torp Pedersen) հետ միասին խմբագրել է «Հիսուսը գնում է կինո-Հիսուսի կերպարը ժամանակակից ֆիլմերում» (Jesus gårtil filmen - Jesusfiguren i moderne film, 2007) գիրքը։ «Կոնստելյացիա - եկեղեցին և եվրոպական նախագիծը» (Constellationer - kirkerne og det europæiske projekt, 2007) և «Կյանքը մահից հետո՝ աշխարհի մեծ կրոններում» (Livet efter døden - i de store verdensreligioner, 2006) գրքերի համահեղինակ է։ Նա գրել է բազմաթիվ աստվածաբանական հոդվածներ եկեղեցու և պետության հարաբերությունների, կրոնի, քաղաքականության և օրենքի փոխհարաբերությունների, ինչպես նաև Ջորջո Ագամբենի քաղաքական աստվածաբանության վերաբերյալ։

Ծանոթագրություններ
------------------

1. ↑  Ida Auken: Kristendom og politik hører sammen — 2017.
2. 1 2 3 4 5 6 7 8 9  «Ida Auken» (դանիերեն)։ Folketinget։ Վերցված է 2020-04-03
3. ↑  «Sune Auken» (անգլերեն)։ University of Copenhagen։ Վերցված է 2020-04-03
4. ↑  *Auken, Ida* Dansk. — People´sPress, 2018. — 142 p. — ISBN 9788772003740
5. ↑  Jesus går til filmen - Jesusfiguren i moderne film / Ida Auken og Bo Torp Pedersen (red.). — Forlaget Alfa, 2007. — 140 p. — ISBN 9788791191268
6. 1 2  Konstellationer – kirkerne og det europæiske projekt. — Forlaget Alfa, 2007. — 107 p. — ISBN 9788791191275
7. ↑  Livet efter døden - i de store verdensreligioner / Knud Rendtorff m fl red. — Forlaget Alfa, 2006. — 175 p. — ISBN 9788791191206

|  |  |  |  |  |  |
| --- | --- | --- | --- | --- | --- |
| 

|  |  |
| --- | --- |
|  ⛭   Սոցիալական ցանցերում | Թվիթթեր (դան.) |
|  |
| Չափորոշչային վերահսկողություն | BIBSYS: 7019067 · ISNI: 0000000360958766 · LCCN: nb2008025057 · VIAF: 224548264 · WorldCat VIAF: 224548264 |

 |